Kan 'n werkgewer geld van my verhaal as.. - Jy en die RegJy en die Reg
Tuis › Artikels › Arbeidsreg › Kan 'n werkgewer geld van my verhaal as..
Kan 'n werkgewer geld van my verhaal as ek nie twee maande kennis gee nie? In my kontrak staan daar dat ek twee maande kennis moet gee en dat indien ek nie die twee maande kennis gee nie, hulle 'n bedrag van my salaris kan aftrek. Ek het die kontrak geteken, maar is dit geldig?
'n Dienskontrak mag beëindig word na kennisgewing van minstens –
(b) twee weke, indien die werknemer al langer as ses maande in diens is, maar nie langer as 'n jaar nie;
(c) vier weke, indien die werknemer al een jaar of langer in diens is, of indien 'n plaaswerker of 'n huiswerker al langer as ses maande in diens is.
Dit gebeur dikwels dat werknemers hulle kontraktueel verbind om langer kennisperiodes te gee as wat voorgeskryf word.
Dit beteken dat beide partye ooreenkom en dus kontraktueel verplig is om wedersyds twee maande kennis te gee. Dit is ook in lyn met artikel 37(3) van die Wet op Basiese Diensvoorwaardes. Dit bepaal dat geen ooreenkoms dit van 'n werknemer kan verwag of toelaat dat 'n kennisperiode wat langer is as wat van die werkgewer verwag word, gegee word nie.
Wat hierdie diensvoorwaarde beteken en waarvoor voorsiening gemaak word, is dat indien jy nie jou ooreengekome twee maande kennis gee nie, jy ooreenkom dat die werkgewer 'n bedrag gelykstaande aan die kennisperiode wat jy nie gegee het nie van enige gelde wat op daardie stadium aan jou verskuldig is, kan aftrek.
Soos reeds genoem, is hierdie 'n diensvoorwaarde waarop ooreengekom is en is dus heeltemal geldig en afdwingbaar.
Jy sal moeilik kan aanvoer dat jy nie die diensvoorwaarde verstaan of nie daarmee saamgestem het nie.
Dit gebeur gereeld dat werknemers nie hul statutêre of ooreengekome kennis gee nie. Dit kom eenvoudig neer op kontrakbreuk en al wat die werkgewer kan doen is om die kontrak af te dwing (byvoorbeeld by wyse van 'n eis om spesifieke nakoming), of om die kontrak te kanselleer en skade te eis. Die las is egter dan op die werkgewer om te dagvaar en natuurlik die skade te bewys.
In jou geval is dit nie nodig om enige skade te bewys nie omdat jy die aftrekking as 'n diensvoorwaarde aanvaar het. Die eis is ook nie vir skade of verlies nie anders sou jy jou moontlik op artikel 34 van die Wet op Basiese Diensvoorwaardes kon beroep.
Ek verwys ook met erkenning na Labourguide:
Die verwysing word aangeheg slegs as verduideliking van bogenoemde en nie as gesag nie.
(Daar sou 'n verskil gewees het as die diensvoorwaarde gelees het dat "…beide partye kom ooreen dat die werkgewer skade sal lei ten bedrae van die kennisperiode wat die werknemer nie gee nie…". So 'n klousule sou weereens die bewyslas op die werkgewer plaas om die skade te bewys omdat dit gemene saak is dat skade nie vooruit bepaald of bepaalbaar kan wees nog voordat die bepaalde voorval plaasgevind het nie. Dit sou dus nie geldig gewees het nie.)
Enige saak het sy eie meriete, maar ons mening is dat die diensvoorwaarde, soos vervat in jou dienskontrak, deur die werkgewer geïmplementeer kan word wanneer jy nie twee maande kennis gee nie. Die rede is omdat dit 'n diensvoorwaarde is wat jy aanvaar het en dat die bedoeling daar was om dit te aanvaar.
Ons raad sou dus wees dat jy die werkgewer in kennis stel indien jy nie van voorneme is om twee maande kennis te gee nie en versoek dat die werkgewer die klousule lig of wysig na byvoorbeeld slegs een maand.